Simbang Gabi

Ang **Simbang Gabi** ay isang kinaugaliang pagdaraos ng Santa Misa sa Pilipinas tuwing panahon ng Kapaskuhan. Tinatawag din itong **Misa-de-galyo** (mula sa Kastilang *Misa de Gallo*, o "misa ng tandang", sapagkat sa pagtilaok ng lalaking manok, magsisibangon na ang mga mag-anak para makinig ng misa sa pinakamalapit na simbahang pamparokya  Isa itong misang idinaraos bawat madaling araw sa loob ng siyam na araw bago sumapit ang araw ng Pasko.  Nagsisilbi rin ang misa bilang isang nobena para sa Birheng Maria.  Sa ibang pook, mayroon namang mga bandang lumilibot sa buong bayan na tumutugtog ng mga tugtuging pamasko.  Mayroon ding mga paring kumakatok sa mga pintuan ng bahay para gisingin ang mga taumbayan para hikayating makilahok sa misang pangmadaling-araw.  Kabilang dito ang mga magbubukid at mga mangingisda, nagsisipakinig sa Mabuting Balita bago maging abala sa kanilang mga pang-araw-araw na mga tungkulin, at para na rin makalikom ng biyaya at mabuting ani.

Ilan sa mga nakasanayan ng mga Pilipino na may kaugnayan sa Simbang Gabi ang pagtitinda ng mga nakaugaliang pagkain, tulad ng puto bungbong (kulay ube na gawa sa malagkit, nilalagyan ng niyog at ng asukal na pula), bibingka (tinatawag ding putong bibingka),  suman sa pasko, suman sa ibos, pandesal, at mga inuming salabat, tsokolate, tsaa, at kape, na itinitinda sa tapat ng simbahan para sa mga dumalo ng misa.  Sa kalsada, matutunghayan ang pagsasabit ng mga makukulay na mga ilaw at mga parol sa mga dungawan, sa mga pintuan, sa mga sanga ng puno, at sa mga kanto ng mga daanan.  Pinatutugtog din ang mga musikang pamasko.  Sa kabahayan ng mga pamilya, nagkakaroon ng pagsasalong Noche Buena (binabaybay din ayon sa Kastilang *Noche Buena* o "mabuting gabi") - partikular na sa huling araw ng pagnonobena, kung saan may handang ring bibingka, puto bungbong, inuming salabat o tsokolate, keso de bola (o bolang keso).

## Sa kasalukuyan 
Sa ngayon, idinaraos sa mga lalawigan at kalunsuran ng Pilipinas ang Simbang Gabi.  Ipinagdiriwang din ito ng mga Romano Katolikong Pilipinong naninirahan sa ibang mga bansa.  Kaugnay ng patuloy na pagsasakatuparan ng kaugaliang ito, bukod sa pagpapalamuti ng mga makukulay na ilaw at mga parol sa loob at labas ng simbahan, inilalantad din ang Belen na nagpapakitang nasa isang sabsaban ang batang Hesus na kasama sina Santa Maria at San Jose na napapaligiran ng mga pastol at mga hayop ng sakahan, at ng tatlong haring mago may dalang mga regalo.  Matutunghayan din sa Belen ang tala ng Betlehem na gumabay sa tatlong hari para marating ang kinaroroonan ng Banal na Mag-anak.  Inilalagay ang Belen bilang pagpapahayag ng paghahanda para sa pagsapit ng araw ng pagsilang ni Kristo.  Sa mga siyudad, mayroon ding nagsasagawa ng mga misa tuwing ikawalo hanggang ikasiyam ng gabi, sa halip na sa madaling araw, upang matugunan ang mga pangangailangan ng mga mamamayan ng pamayanang may iba't ibang oras ng trabaho. Ito ay may layuning ipagkaisa ang mga tao at upang mapalapit ang mga tao sa Diyos at sa kanyang kapwa. Dahil dito, nadamay ang pamumuhay at pag-uugali ng mga Pilipino sapagkat itinuturing nila itong pagpapasalamat sa mga natanggap na mga biyaya. Kung kaya ay gumagawa ng maliit na sakripisyo ang mga tao na gumising ng madaling araw upang makumpleto ang pagsamba at upang pagbigyan ang kanilang mga hiling.

## Tingnan din 
* Pasko sa Pilipinas
* Awiting Pamasko

## Mga sanggunian
## Karagdagang pagbabasa
* Mga larawang nagpapakita ng diwa ng Simbang Gabi, mula sa Google.com
* Mga awit sa Simbang Gabi at Pasko, mula sa DCLMalolos.tripod.com
* Mga awiting pansimbang gabi at pampasko , mula sa Simbanggabinyc.com

Kategorya:Mehiko
Kategorya:Katolisismo
Kategorya:Pasko
Kategorya:Kultura ng Pilipinas